SKRIFTLIG FORESPØRGSEL E-1951/02

af Bart Staes (Verts/ALE) og Alexander de Roo (Verts/ALE) til Kommissionen

(3. juli 2002)

Om: Glemte pesticider

Den seneste fødevareskandale i Tyskland skyldes uagtsomhed og en grov fejl: hvede og byg blev oplagret i en lagerhal i det tidligere DDR, der under det kommunistiske styre tjente til oplagring af i mellemtiden forbudte pesticider. Denne fødevareskandale viser på den anden side tydeligt, at man i højere grad bør være opmærksom på problemet med de såkaldte forældede pesticider eller glemte pesticider.

Disse pesticider, der for størstedelen er fuldstændig forbudt i Europa, findes i tonsvis i bl.a. den tidligere østblok. De siver ud i jordbunden med alt, hvad dette indebærer. Det formodes, at også produktionsstederne for pesticider er stærkt forurenede. Skønt en fuldstændig fortegnelse over disse pesticider mangler, vides det, at der bl.a. i ansøgerlandet Polen er oplagret 50 til 60 000 tons lignende pesticider, som der ikke føres kontrol med. Det anslås, at der på verdensplan er tale om en million tons POP'er, dioxiner og PCB'er.

Erkender Kommissionen, hvilken fare disse pesticider udgør for folkesundheden?

Hvilke foranstaltninger træffer den for at løse dette problem?

Har den anmodet ansøgerlandene om at udarbejde en fortegnelse over de glemte pesticider? På hvilken måde vil den vejlede ansøgerlandene, således at de på en sikker, ansvarlig og miljøvenlig måde kan tilintetgøre deres glemte pesticider?

Hvilke veje går Kommissionen for også andetsteds i verden at bidrage til at løse dette problem?

Svar afgivet på Kommissionens vegne af Margot Wallström

(13. september 2002)

Kommissionen erkender, at uhensigtsmæssig oplagring eller bortskaffelse af forældede og forbudte pesticider indebærer risiko for menneskers sundhed og for miljøet, og den anser det for yderst vigtigt at støtte og fremme miljøforsvarlig bortskaffelse af alle eksisterende lagre heraf.

Fællesskabsretten om farligt affald kan sikre, at disse lagerbeholdninger af pesticider bortskaffes på hensigtsmæssig måde. De central- og østeuropæiske ansøgerlande er i færd med at vedtage Fællesskabets regelværk. Herved skaber disse lande de juridiske rammer for miljøforsvarlig bortskaffelse af sådanne pesticider. Reglerne omfatter bl.a. en forpligtelse til at vedtage en håndteringsplan for farligt affald, krav med hensyn til udstedelse af tilladelser og indsamling samt forpligtelse til at føre registre over farligt affald.

Kommissionens Levnedsmiddel- og Veterinærkontor behandler problemet med oplagrede pesticider i forbindelse med inspektioner i kandidatlandene. I forbindelse med udarbejdelsen af forslag til ændring af den gældende fællesskabsret om anvendelse af pesticider og fastsættelse af de maksimale niveauer for pesticidrester i levnedsmidler og foderstoffer er Kommissionen endvidere nu i gang med at undersøge, hvilke foranstaltninger der i givet fald skal iværksættes for at kontrollere de risici, sådanne lagre frembyder for forbrugerne.

Skønt der formodentlig findes meget store mængder forældede pesticider i Central- og Østeuropa, har antallet af anmodninger om finansiel fællesskabsstøtte til destruktion af sådannepesticider været yderst begrænset. Under tiltrædelsesforhandlingerne har ingen af ansøgerlandene bragt problemet med destruktion af forældede pesticider på dagsordenen. Det ansøgerlandene selv, som skal tage et initiativ hertil.

Hvis der udtrykkes behov herfor, har Kommissionen dog flere instrumenter til sin rådighed for at fremme og finansiere bortskaffelsen af denne type affald i disse lande. For blot at give et enkelt eksempel agter Kommissionen via PHARE-programmet at samfinansiere indsamling, genindpakning, transport og destruktion af 1130 tons forældede pesticider i Rumænien. Fra de nye uafhængige stater har Kommissionen ikke hidtil modtaget udtrykkelige ansøgninger om finansiering af projekter i relation til forældede pesticider.

Ligesom hovedparten af de central- og østeuropæiske lande har alle ansøgerlandene, med undtagelse af to (Estland og Cypern), undertegnet Stockholm-konventionen om persistente organiske miljøgifte (POP). I henhold til konventionen er parterne forpligtet til at identificere lagre af stoffer, som er opført i bilagene til konventionen, og hvoraf de fleste er pesticider. Parterne er også forpligtet til at sørge for miljøforsvarlig håndtering af disse lagre, når de er blevet til affald. Industrilandsparter skal yde teknisk og finansiel støtte til udviklingslandsparter og parter med overgangsøkonomi for at bistå dem med at opfylde deres forpligtelser i henhold til konventionen.

I denne sammenhæng og som led i den generelle bistand til udviklingslandene med integrationen af den miljømæssige dimension i deres udviklingsproces yder Fællesskabet udviklingslandene finansiel støtte og ekspertbistand for at fremme gennemførelsen af Stockholm-konventionen om POP.